text: ক্রিয়া সম্পাদনের কাল (সময়) এবং আধারকে অধিকরণ কারক বলে। অধিকরণ কারকে সপ্তমী অর্থাৎ 'এ' 'য়' 'তে' ইত্যাদি বিভক্তি যুক্ত হয়। যেমন-আধার (স্থান): আমরা রোজ স্কুলে যাই। এ বাড়িতে কেউ নেই।কাল (সময়): প্রভাতে সূর্য ওঠে। বসন্তে কোকিল ডাকে।
  
  অধিকরণ কারকের প্রকারভেদ 
  অধিকরণ কারক তিন প্রকার। যথা-১. কালাধিকরণ,২. আধারাধিকরণ এবং৩. ভাবাধিকরণ।
  
  কালাধিকরণ 
  যে কালে ক্রিয়া সম্পন্ন হয়, তাকে কালাধিকরণ কারক বলে। উদাহরণ- শরতে শাপলা ফোটে।
  
  আধারাধিকরণ 
  আধারাধিকরণ তিন ভাগে বিভক্ত। যথা:- ১. ঐকদেশিক, ২. অভিব্যাপক এবং ৩. বৈষয়িক।
  
  ১. ঐকদেশিক: বিশাল স্থানের যে কোনো এক অংশে ক্রিয়া সংঘটিত হলে তাকে ঐকদেশিক আধারাধিকরণ বলে। যেমন-পুকুরে মাছ আছে। (পুকুরের যে কোনো একস্থানে)বনে বাঘ আছে। (বনের যে কোনো এক অংশে)আকাশে চাঁদ উঠেছে। (আকাশের কোনো এক অংশে)
  
  সামীপ্য অর্থেও ঐকদেশিক অধিকরণ হয়। যেমন-ঘাটে নৌকা বাঁধা আছে। (ঘাটের কাছে)'দুয়ারে দাঁড়ায়ে প্রার্থী, ভিক্ষা দেহ তারে। (দুয়ারের কাছে)রাজার দুয়ারে হাতি বাঁধা।
  
  ২. অভিব্যাপক: উদ্দিষ্ট বস্তু যদি সমগ্র আধার ব্যাপ্ত করে বিরাজমান থাকে, তবে তাকে অভিব্যাপক আধারাধিকরণ বলে। যেমন-তিলে তৈল আছে। (তিলের সারা অংশব্যাপী)নদীতে পানি আছে। (নদীর সমস্ত অংশ ব্যাপ্ত করে)
  
  ৩. বৈষয়িক: বিষয় বিশেষে বা কোনো বিশেষ গুণে কারও কোনো দক্ষতা বা ক্ষমতা থাকলে সেখানে বৈষয়িক অধিকরণ হয়। যেমন-রাকিব অঙ্কে কাঁচা, কিন্তু ব্যাকরণে ভালো।আমাদের সেনারা সাহসে দুর্জয়, যুদ্ধে অপরাজেয়।
  
  ভাবাধিকরণ 
  যদি কোনো ক্রিয়াবাচক বিশেষ্য অন্য ক্রিয়ার কোনোরূপ ভাবের অভিব্যক্তি প্রকাশ করে, তবে তাকে ভাবাধিকরণ বলে। ভাবাধিকরণে সর্বদাই সপ্তমী বিভক্তির প্রয়োগ হয় বলে একে 'ভাবে সপ্তমী' বলা হয়। যেমন-সূর্যোদয়ে অন্ধকার দূরীভূত হয়। কান্নায় শোক মন্দীভূত হয়। হাসিতে মুক্তা ঝরে। জলে কুমির, ডাঙায় বাঘ। (সপ্তমী বিভক্তি)
  
  অধিকরণ কারকে বিভিন্ন বিভক্তির ব্যবহার 
  
  অধিকরণ কারকে অনুসর্গের ব্যবহার: ঘরের মধ্যে কে রে? তোমার আসন পাতিব হাটের মাঝে।
  
  আরো দেখুন 
   কারক
   কর্তৃকারক
   কর্ম কারক
   করণ কারক
   অপাদান কারক
   সম্প্রদান কারক
   ক্রিয়ার কাল
   বাংলা ব্যাকরণ
   বাংলা ভাষা
   বিভক্তি
  
  তথ্যসূত্র 
  
  বিষয়শ্রেণী:বাংলা ব্যাকরণ
  বিষয়শ্রেণী:কারক
title: অধিকরণ কারক